સંસાર-રથનાં બે પૈડાં છે : સ્ત્રી અને પુરુષ. પુરુષ વગર સ્ત્રી અધૂરી છે અને સ્ત્રી વગર પુરુષ અધૂરો છે. જેમ સ્ત્રીને આગળ વધવા પુરુષની સહાય જરૂરી છે તેવી જ રીતે દરેક પુરુષના જીવનમાં પણ સ્ત્રીનું સ્થાન ઘણું અગત્યનું છે. જુઓ ને ઉપર કહ્યું તેમ કૃષ્ણ જેવો કૃષ્ણ પણ રાધા વિના ફક્ત યાદવ જ કહેવાય! પણ જયારે રાધાગૌરી મોહનને મળે, તેની મોહિનીમાં ભાન ભૂલે અને તેના પ્રેમમાં પાગલ થાય ત્યારે જ સામાન્ય યાદવ માધવ રૂપે પ્રગટે! ત્યારે જ દુનિયા આખી તેને પરમેશ્વર માની પ્રાર્થે. રાધા વગર માધવ ન થવાય. માધવ થવા તો ભાન ભૂલેલી, સુધબુધ ખોવયેલી, પ્રેમ-દિવાની રાધિકાની જ જરૂર પડે. પુરુષને પૂર્ણ કરવા સ્ત્રીની જરૂર પડે.